กลต.เตือนศึกษาก่อนลงหุ้นกู้
เหตุหุ้นกู้ปตท.สผ.ซับซ้อนสูงเกรงผู้ลงทุนไม่เข้าใจถ่องแท้
11 มิ.ย. 2555

เหตุหุ้นกู้ปตท.สผ.ซับซ้อนสูงเกรงผู้ลงทุนไม่เข้าใจถ่องแท้
ก.ล.ต.ขอให้ผู้ลงทุนศึกษาเงื่อนไขหุ้นกู้ ปตท.สผ.ให้รอบคอบก่อนตัดสินใจลงทุน 
สำนักงานคณะกรรมการกำกับหลักทรัพย์และตลาดหลักทรัพย์ได้เตือนให้ผู้ลงทุนพิจารณาอย่างรอบคอบก่อนตัดสินใจลงทุนในหุ้นกู้ด้อยสิทธิของบริษัท ปตท.สำรวจและผลิตปิโตรเลียม (PTTEP) ครั้งที่ 1/2555 ซึ่งจะเปิดให้จองระหว่างวันที่ 11-14 มิ.ย.นี้ มูลค่ารวม 5,000 ล้านบาท 
ทั้งนี้ สาเหตุเนื่องจากมีผู้ลงทุนที่ได้รับโฆษณาจากธนาคารกสิกรไทย (KBANK) ได้สอบถามมายังสำนักงาน ก.ล.ต. เกี่ยวกับรายละเอียดและเงื่อนไขของหุ้นกู้ดังกล่าว เนื่องจากหุ้นกู้รุ่นนี้มีเงื่อนไขที่ซับซ้อนกว่าหุ้นกู้ทั่วไป โดยกำหนดไว้ว่าหากผู้ออกหุ้นกู้ใช้สิทธิไถ่ถอนหุ้นกู้ก่อนกำหนดและใช้สิทธิเลื่อนการชำระดอกเบี้ยออกไป อัตราผลตอบแทนของหุ้นกู้ดังกล่าวที่ผู้ลงทุนจะได้รับจะต่ำกว่าอัตราดอกเบี้ยที่กำหนดไว้ และหากผู้ออกหุ้นกู้เลื่อนการชำระดอกเบี้ยไปนานเท่าไรอัตราผลตอบแทนจะยิ่งต่ำลงเท่านั้น
ดังนั้น ก่อนการตัดสินใจลงทุนในหุ้นกู้รุ่นนี้ ก.ล.ต.ขอให้ผู้ลงทุนใช้ความรอบคอบและระมัดระวังในการศึกษาข้อมูลที่ครบถ้วนจากสรุปข้อมูลสาระสำคัญของตราสาร (Fact Sheet) ฉบับเต็ม ซึ่งผู้ลงทุนสามารถขอได้ ณ จุดขาย เพื่อทำความเข้าใจและพิจารณาว่าตนเองสามารถรับความเสี่ยงจากการลงทุนในหุ้นกู้รุ่นนี้ได้ 
สำหรับรายละเอียดของหุ้นกู้ชุดดังกล่าว ก่อนหน้านี้ทาง PTTEP ได้แจ้งว่าบริษัทจะเปิดขายหุ้นกู้ชุดดังกล่าวซึ่งเป็นหุ้นกู้ด้อยสิทธิที่มีลักษณะคล้ายทุน ชำระคืนเงินต้นเพียงครั้งเดียว ไถ่ถอนเมื่อเลิกกิจการ ไม่มีประกัน ไม่มีการแปลงสภาพ มีผู้แทนผู้ถือหุ้นกู้และผู้ออกหุ้นกู้ มีสิทธิไถ่ถอนหุ้นกู้ตามดุลพินิจ ณ วันครบรอบ 10 ปี หรือตามเงื่อนไขที่กำหนดในข้อกำหนดสิทธิของหุ้นกู้ ผู้ออกหุ้นกู้มีสิทธิและดุลพินิจแต่เพียงผู้เดียวที่จะเลื่อนการชำระดอกเบี้ยไม่จำกัดจำนวนครั้ง โดยจะเปิดให้จองซื้อผ่านธนาคารกรุงไทย ธนาคารกสิกรไทย และธนาคารไทยพาณิชย์
ขณะเดียวกันนายเทวินทร์ วงศ์วานิช ประธานเจ้าหน้าที่บริหาร และกรรมการผู้จัดการ บริษัท ปตท.สำรวจและผลิตปิโตรเลียม (PTTEP) กล่าวว่า บริษัท พีทีทีอีพี แคนาดา อินเตอร์เนชั่นแนล ไฟแนนซ์ ซึ่งเป็นบริษัทย่อยของ ปตท.สผ. ได้ดำเนินการออกและเสนอขายหุ้นกู้ไม่มีหลักประกันและไม่ด้อยสิทธิ ให้กับนักลงทุนสถาบันต่างประเทศ จำนวน 500 ล้านเหรียญสหรัฐ อายุ 30 ปี ในอัตราดอกเบี้ยคงที่ที่ 6.35% ต่อปี โดยมี ปตท.สผ. เป็นผู้ค้ำประกันหุ้นกู้ทั้งจำนวน 
ดังนั้น สำหรับเงินที่ได้รับจากการออกหุ้นกู้ครั้งนี้ บริษัทจะนำไปใช้เพื่อการพัฒนาโครงการสำรวจและผลิตต่างๆ รวมถึงใช้ในกิจการทั่วไป เพื่อรองรับการเจริญเติบโตของบริษัทในอนาคต